Diari Oficial de la Generalitat Valenciana


Sumari del DOGV 3433, del 12-02-1999 (1999/209)

RESOLUCIÓ de 22 de desembre de 1998, del secretari general de la Conselleria de Presidència, per la qual acorda cancel·lar la inscripció registral de la Fundació Laboral de Famosa inscrita en el Registre de Fundacions de la Comunitat València amb el número 84(A).
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3433

Data del DOGV
:   12-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/209


Data del document
:   22-12-1998

Organisme emissor
:   Conselleria de Presidència

Tipus de document
:   Resolució

Descriptors 

:   * registre de documents
    * fundació

RESOLUCIÓ de 22 de desembre de 1998, del secretari general de la Conselleria de Presidència, per la qual acorda cancel·lar la inscripció registral de la Fundació Laboral de Famosa inscrita en el Registre de Fundacions de la Comunitat València amb el número 84(A). [1999/M209]
  
Vist l'expedient d'extinció i liquidació de la Fundació Laboral de Famosa, resulten els següents,
  
Fets
  
1. La Fundació Laboral de Famosa va ser inscrita en el Registre de Fundacions Laborals de la Comunitat Valenciana, per la Resolució del director general d'Ocupació i Cooperació de la Conselleria de Treball i Seguretat Social de la Generalitat Valenciana, de data 19 de juny de 1986.
  
2. El 20 de maig de 1996, el president de l'òrgan de govern de la Fundació, va comunicar al protectorat l'acord de dissolució de la Fundació i nomenament de la comissió liquidadora (actes número 7 i 12, de dates 3 novembre de 1989 i 11 de març 1994). Posteriorment, el 10 de desembre de 1997, es va presentar, per part dels liquidadors de la Fundació, acord de liquidació (acta núm. 18), en què s'indicava el propòsit de fer un repartiment lineal del saldo resultant, entre els aportants a la Fundació, i deixar un fons de 100.000 pessetes destinat a l'Ajuntament d'Onil per a obres benèfiques.
  
3. El 14 d'abril de 1998 es dóna tràmit d'audiència a la Fundació, i se li va comunicar l'incompliment, en el procediment de liquidació, de l'article 34 dels estatuts fundacionals, i se li va requerir, en conseqüència, el reintegrament de les quantitats distribuïdes entre els membres o col·laboradors. Igualment, es va donar tràmit d'audiència a l'Ajuntament d'Onil i es va demanar informe al Comité d'Empresa de FAMOSA.
  
4. El 9 de maig de 1998, els liquidadors de la Fundació ens indiquen que la liquidació s'ha fet de conformitat amb allò que s'ha disposat en els estatuts fundacionals, per considerar que el repartiment de diners entre els socis o col·laboradors s'enquadra dins del concepte de cancel·lació d'obligacions. Igualment, manifesten que el requeriment de reintegrament ha de quedar en suspens mentre la resolució administrativa no esdevinga ferma i assenyalen que la Llei 30/1994 de 24 de novembre, de Fundacions no és aplicable al present cas.
  
Fonaments jurídics
  
1. Aquesta Secretaria General és competent per a la tramitació i resolució del present expedient en virtut d'allò que s'ha disposat en el Decret 4/1997, de 26 de febrer, del president de la Generalitat Valenciana, pel qual s'assignen competències a la presidència i a les conselleries, i el Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, modificat pel Decret 106/1998, de 21 de juliol, del Govern Valencià.
  
2. En atenció que l'acord d'extinció i la majoria dels acords sobre liquidació es van adoptar quan encara estava vigent el Decret 446/1961, del Ministeri de Treball i l'Ordre de desenrotllament, de 25 de gener de 1962, sobre Fundacions Laborals, es pot considerar, en virtut d'allò que s'ha disposat en l'article 7 de la mencionada ordre, que la citada Fundació s'ha de regir pels seus estatuts i subsidiàriament per les disposicions vigents en la matèria (Decret 446/1961, del Ministeri de Treball i Ordre de desplegament, de 25 de gener de 1962)
  
3. En relació amb l'extinció, l'article 33 dels estatuts fundacionals, aprovats per la Resolució del director general d'Ocupació i Cooperació de la Conselleria de Treball i Seguretat Social, en data 19 de juny de 1986, disposa que "la fundació serà dissolta per: A. Acord unànime de tots els associats". Per això i atés que, de les actes presentades per la citada fundació, es comprova en el seu conjunt que ha existit aqueixa voluntat unànime, aquest protectorat res no pot objectar pel que fa a la causa de l'extinció/dissolució referida.
  
A l'empara d'allò que s'ha disposat en l'article 11 de l'Ordre de 25 de gener de 1962, relativa al desplegament del Decret 446/1961, de 16 de març, sobre fundacions laborals cal per a la cancel·lació d'aquestes una disposició administrativa dictada en tal sentit.
  
4. Pel que fa al procediment de liquidació i destinació de béns resultants d'aquesta, s'haurà d'estar a allò que s'ha establit en els estatuts fundacionals, a l'empara del disposat en els articles 7, 10 i 11b) de l'Ordre de 25 de gener de 1962.
  
En l'article 34 dels citats estatuts, s'indica que "en produir-se la dissolució de la Fundació per qualsevol dels supòsits abans indicats, es convocaria assemblea general que nomenarà una junta liquidadora, la qual, conservarà l'administració dels béns fins afrontar les obligacions i prestacions en curs. No podrà liquidar-se el patrimoni de la Fundació mentre no estigueren cobertes tals obligacions i prestacions o consignats degudament, béns o valors per afrontar aquestes. Si després d'efectuat l'anterior, quedara algun sobrant, es procedirà de la forma següent, si la dissolució fóra total, el sobrant, serà entregat a l'alcalde de la vila d'Onil, per a realitzar obres beneficosocials. A tal efecte, es constituirà un patronat...".
  
De la lletra i l'esperit del citat precepte es desprén que els liquidadors només poden realitzar com a actes de liquidació, els següents:
  
- D'una banda, al pagament de les prestacions pròpies del compliment del fi fundacional (prestacions en curs), als beneficiaris d'aquesta, és a dir, a aquells que per haver complit els requisits necessaris a l'efecte, establits en els estatuts per a cada una de les prestacions (edat, supervivència), han generat drets al cobrament d'aquestes. I al pagament dels creditors, proveïdors, i en general crèdits contrets contra la Fundació.
  
- I, d'altra, està obligada al cobrament "dels consignats deguts" o quotes pendents que hagen de pagar els col·laboradors/socis. I al cobrament dels deutors (entre ells, la Hisenda Pública), i en general crèdits a favor de la Fundació.
  
Davant això, i a diferència del criteri que manté aquest protectorat, els liquidadors han entregat els diners, a més a més als beneficiaris, a potencials beneficiaris que no han arribat a adquirir el dret a percebre cap prestació (aportants, cotitzants o col·laboradors). No pot, en conseqüència, entendre's els citats pagaments com a actes de liquidació, sinó com a incompliment de l'article 34 dels estatuts, en quant que s'ha donat una destinació diferent als fons resultants de la liquidació de la fundació.
  
5. Segons allò que s'ha disposat en l'article 19 p2, últim paràgraf del Reial Decret 316/1996, de 23 de febrer, pel qual s'aprova el Reglament de Fundacions (BOE núm 57, de 6 de març de 1996), el protectorat impugnarà davant de l'autoritat judicial els actes dels liquidadors que siguen contraris a les normes de l'ordenament o als estatuts de la Fundació.
  
Vistos els preceptes legals citats i altres generals de pertinent aplicació, resolc:
  
Primer
  
Cancel·lar la inscripció registral de la Fundació Laboral de Famosa inscrita en el Registre de Fundacions de la Comunitat València amb el número 84(A).
  
Segon
  
Ordenar la realització dels tràmits necessaris per a la impugnació davant de l'autoritat judicial de l'acte dels liquidadors, pel qual es destinen els béns i drets resultants de la liquidació a persones distintes de les previstes en els estatuts fundacionals.
  
Notifiqueu la present Resolució, que no posa fi a la via administrativa, amb l'advertència que contra aquesta es pot interposar recurs ordinari davant d'aquest mateix òrgan o davant del conseller de Presidència en el termini d'un mes, a comptar des de la data de la seua notificació.